Moda
(Dedicata a Dina Carta e Renato Loddo per il loro matrimonio. 1990)

O Renato, pro te sento in coro
S’affettu cordiale pius sinzeru
Oe ti chelzo allegru, armoniosu

As’affiancu unu veru tesoro
La dese amare cun amore veru
Che prediletu un esemplare isposu.

Tanta felicidade e meda gosu
De guida sa Santa Trinidade
Bol siada in sos passos de sa vida
Chi regnet s’allegria totta ganta
Gosu meda, felicidade tanta
De guida sa Santa Trinidade
Gosu meda, tanta felicidade
Sa Trinidade Santa de guida
Bol siada in sos passos de sa vida
Chi totta ganta s’allegria regnede
E s’amore reciprocu s’impegnede
In’intesa armonia e cuncordia

Ca pro tenner lontanu sa discordia
Est ’os amare cun sentidu sanu
Che duos columbinos in su nidu
Continu in bon’umore a bos mantennere
Sa discordia pro lontanu tennere
Est’os amare cun sentidu sanu
Sa discordia pro tenner lontanu
Est’os amare cun sanu sentidu

Che duos columbinos in su nidu
Bos mantenner continu in bonumore
E ogni cosa ‘os andede in favore
E in sa vida meritu e grandesa

E s’amore reciprocu s’impegnede
In cuncordia armonia e intesa

Prima in gioventude e a sa ezzesa
Bol sia sorridente sa salude
‘Os amare cun d’un’amore ardente
Mai manched s’affettu cun s’istima
A sa ezzesa e in gioventude prima
Bol siada sorridente sa salude
A sa ezzesa e prima in gioventude
Bol siada sa salude sorridente
‘Os amare cund’un’amore ardente
S’affettu cun s’istima mai manchede
E in sa vida nisciunu s’istanchede
Pro la passare cun tant’allegria

E s’amore reciprocu s’impegnede
In intesa cuncordia e armonia

Sa mamma ‘e Dina impare cun Milia
In custa die de gioia e brama
Pro chi tenza fortuna custa coia
Si sunu inbenuidadas in s’altare
Sa mamma ‘e Dina cun Milia impare
In custa die de gioia e brama
Milia impare e de Dina sa mamma
In custa die de brama e de gioia

Pro chi tenza fortuna custa coia
In s’altare si sunu imbenuiadas

Ei sas preghieras rezitadas
A sos Santos de sa celeste corte
Chi sos isposos tenzan bona sorte
E in sa vida sorrisos e gosos
Chi bona sorte tenzan sos isposos
E in sa vida gosos e sorrisos
Sempre unidos e mai divisos
E chi Deu bol mandede ogni agiudu
E sa vida passedas cun recreu
Augurende de nou bol saludu
Ed est finidu custu cantu meu.